b"\n_START_ARTICLE_\nMiniaturepark\n_START_PARAGRAPH_\nEn miniaturepark er en sev\xc3\xa6rdighed, hvor der under \xc3\xa5ben himmel er opstillet modeller af bygninger. Der kan v\xc3\xa6re tale om gengivelse af en given by, typisk kaldet miniby, eller en samling af kendte bygninger og steder._NEWLINE_Private miniatureparker og minibyer har antagelig eksisteret siden engang i 1800-tallet, men det var i f\xc3\xb8rst i 1930'erne, at der blev tale om egentlige turistattraktioner. Nogle af de tidlige eksempler er Bekonscot i Storbritannien, Miniaturpark Klein-Erzgebirge i Tyskland og Madurodam i Nederlandene.\n_START_SECTION_\nVariationer\n_START_PARAGRAPH_\nDe fleste miniatureparker og minibyer er bygget i et fast st\xc3\xb8rrelsesforhold varierende fra 1:76, der benyttes af den detaljerede Pendon i England, og op til 1:9 i Wimborne Model Town. P\xc3\xa5 det europ\xc3\xa6iske kontinent og i Asien benyttes gerne 1:25, mens man i Nordamerika og Storbritannien benytter 1:12 og andre varianter. Danske minibyer benytter som oftest 1:10. F\xc3\xa6lles g\xc3\xa6lder at man normalt ikke kan f\xc3\xa5 ting til de st\xc3\xb8rrelser i almindelig handel, hvorfor meget derfor laves p\xc3\xa5 egne v\xc3\xa6rksteder. Noget der for eksempel kan betyde, at hver eneste lille mursten til et hus skal br\xc3\xa6ndes ligesom de rigtige for siden m\xc3\xb8jsommeligt at blive muret p\xc3\xa5 plads._NEWLINE_Minibyer tager udgangspunkt i en bestemt by, typisk den hvor den h\xc3\xb8rer hjemme og gerne fra et bestemt tidspunkt, hvor byens udformning er veldokumenteret. Minibyer er typisk bygget i en forholdsvis stor st\xc3\xb8rrelse, der g\xc3\xb8r det muligt for de bes\xc3\xb8gende at g\xc3\xa5 rundt i gaderne i byen. Mange huse vil dog stadig ikke v\xc3\xa6re st\xc3\xb8rre end mindre b\xc3\xb8rn, men for eksempel kirket\xc3\xa5rne kan godt v\xc3\xa6re h\xc3\xb8jere end voksne mennesker. I visse tilf\xc3\xa6lde er man dog g\xc3\xa5et den modsatte vej med et mere beskedent st\xc3\xb8rrelsesforhold, s\xc3\xa5 en hel by kan gengives p\xc3\xa5 forholdsvis f\xc3\xa5 kvadratmeter._NEWLINE_Miniatureparker satser p\xc3\xa5 samlinger af modeller af kendte bygninger og steder fra en given egn eller land eller fra flere lande. Der kan v\xc3\xa6re tale om enkelte modeller som for eksempel slotte og karakteristiske bygninger, men der kan ogs\xc3\xa5 v\xc3\xa6re opbygget deciderede udsnit af landskaber eller byer, s\xc3\xa5 bygningerne fremst\xc3\xa5r i deres rette element. I miniatureparker holdes publikum normalt p\xc3\xa5 stier p\xc3\xa5 passende afstand af de ofte detaljerede bygningsv\xc3\xa6rker. Til geng\xc3\xa6ld kan de forskellige lokaliteter i parken bindes sammen af modeljernbaner, sm\xc3\xa5 floder eller lignende. _NEWLINE_En s\xc3\xa6rlig variation over emnet er omr\xc3\xa5det Miniland, der findes i de forskellige udgaver af Legoland. Her er der tale om miniatureparker inkorporeret i st\xc3\xb8rre forlystelsesparker med hver sin udformning med mere eller mindre naturtro udsnit af forskellige omr\xc3\xa5der og lande. Det der g\xc3\xb8r dem s\xc3\xa6rlige er imidlertid, at samtlige bygninger, k\xc3\xb8ret\xc3\xb8jer og figurer er bygget af legoklodser. For det meste er benyttet st\xc3\xb8rrelsesforholdet 1:20, men i enkelte tilf\xc3\xa6lde som for eksempel modeller af lufthavne er benyttet mindre st\xc3\xb8rrelser, da de ellers ville blive alt for store."